
«Le Petit Cirque». Direcció artística i de disseny: Marie Bourgeois, Yoann Bourgeois i Claire Pommet. Basat en l'àlbum «Saisons» de Pomme. Intèrprets: Marie Bourgeois, Kim Amankwaa, Yurié Tsugawa, Kiley Dolaway i Pomme. Arranjament musical: Pauline Denize. Quartet de corda: Pauline Denize, Camille Garin, Eva Sinclair i Maïa Collette. Disseny i actuació de vídeo: Alexandre Machefel. Vestuari: Mélodie Wronski i Ségolène Chavaren. Disseny de so i tècnic de so: Chloé Barbe. Disseny d'il·luminació i tècnic d'il·luminació: Jérémie Cusenier. Disseny d'escenografia: Marie Bourgeois, Yoann Bourgeois, Claire Pommet, Camille Duchemin i Olivier Clausse. Construcció escènica: La Fabrique à projets, C3 Sud Est i Atelier OHM. Assessorament màgic: Maxime Tabart. Tècnic principal: Olivier Clausse / Pierre-Philippe Bouard. Regidor: Etienne Debraux / Alexis Rostain. Producció: Yoann Bourgeois Art Company. Fotografies: Geoffrey Serguier, Lawrence Fafard, Domino Aurora. Festival Grec 2025. Teatre Grec, Barcelona. Del 26 al 28 de juny 2025.

Les granotes de Montjuïc


«Le Petit Cirque» ha estat l'espectacle escollit per inaugurar l'edició del Festival Grec 2025. L'atractiu principal del muntatge que reuneix circ, dansa, música, ombres xineses i manipulació audiovisual d'efectes en directe és la interpretació de la cantant i compositora francesa nascuda a Lió, Claire Pommet (Lió, 1996), coneguda artísticament amb el nom de Pomme, i l'adaptació poètica que la companyia dels germans Marie i Yoann Bourgeois ha fet del disc de Pomme titulat «Saisons». 

La companyia, que ha elaborat i arrodonit dins el Grec l'espectacle en estrena absoluta —només tres funcions— per reestrenar posteriorment en coproducció dins el Festival Les Nuits de Fourvière de Lió, a més d'una posterior gira per diversos escenaris, basa la seva principal tesi dramatúrgica en la metàfora de la relació de l'ésser humà amb la natura.


I més encertat no pot ser, un cop situats a la pedrera de Montjuïc, perquè la nit xafogosa enmig dels dies de l'onada de calor apocalíptica a l'amfiteatre de Montjuïc, una petita cria de granota de les que habiten pels jardins del Teatre Grec, va pessigollejar els peus amb sandàlies d'alguns dels espectadors de la fila, a tres o quatre grades vista de l'escenari, des d'on un servidor resseguia la trama —una trama prudentment breu, de només una hora, delicada, etèria, orgànica— que, a vaivè de la dotzena de peces de l'àlbum editat fa uns mesos de la cantant Pomme, fa un recorregut per les quatre estacions de l'any, començant per la primavera on tot esclata i reneix.


La companyia de dansa i circ dels germans Bourgeois, reconeguda en altres escenaris europeus, ja havia passat per Barcelona en anteriors ocasions amb els espectacles «Minuit», fa almenys set anys, i «Celui qui tombe», fa dos anys. A vegades, les expectatives d'anteriors bones vibracions traeixen el resultat de la novetat. I d'altra banda, entomar l'estrena del Festival Grec sempre té un punt de risc i de privilegi enverinat.


És el que li passa a aquest espectacle eminentment sensorial, «Le Petit Cirque», que es veu engolit per una considerable estructura de plataforma giratòria circular —uns cavallets que dominen tota l'acció— i que serveix perquè els cinc intèrprets, ballarins i acròbates, entre els quals s'hi metamorfosa també la cantant Pomme, es moguin a mercè dels fenòmens més típics de cada estació de l'any: la pesca, la neu, l'aigua, les fulles de la tardor, les ones... fent que els seus cossos esdevinguin elements de la natura que l'espectacle evoca.


Sense voler renunciar al circ, que és una de les seves principals etiquetes —hi ha una arrencada lenta, poc atractiva, i diria que fins i tot prescindible—, la companyia ha creat un fons de pista, amb els típics cortinatges vermells, on inicialment hi ha una sessió d'ombres xineses relacionades amb el món del malabarisme, els pallassos i l'art del circ, en una mena de mirada nostàlgica del circ que va ser el segle passat i que gairebé ara no és.


Damunt d'aquesta tarima, flanquejada per dues escales, la cantant Pomme hi ha situat el minimalisme reduït, en relació a l'orquestració del disc, del quartet de corda —l'espectacle és eminentment d'interpretació femenina— i ha reservat per a un tècnic de vídeo a la vista la manipulació d'objectes i la càmera en directe, que és també qui condueix el matís cromàtic de cadascuna de les estacions.


Hi ha elements que promouen la imaginació dels espectadors com per exemple la peça blanca en forma de llum piramidal que podria ser la representació d'un capoll de cuc de seda o un capoll dels insectes que s'hi refugien abans de convertir-se en crisàlide. Les acrobàcies penjants mostren la fragilitat de l'ésser humà enmig de la natura.


La cantant Pomme fa, amb les seves lletres poètiques, que les diverses peces de l'àlbum doble es transformin en una mena de conte que parla de l'ésser humà que es vol fusionar amb la natura: “Tu vols volar cap al nord com els ocells salvatges.” “Les històries dels corbs no et fan por.” “I en els teus somnis, damunt la neu, hi veus tots els colors de l'arc de Sant Martí.” “Ara ve la treva de l'hivern. Ara ve el temps de les flors.” “Però jo no sóc encara allà on tu m'esperes.”


No és que la lletra sigui imprescindible per seguir la trama, però a la companyia li ha semblat que l'havia de mostrar en sobretitulat, tot i que en un lapsus tècnic incomprensible ha situat la projecció del text arran de terra sense que la major part de l'auditori l'hagi pogut llegir. Esperem que no sigui un precedent i que, a partir d'ara, els teatres i les companyies en versió original no reptin els espectadors a patir torticoli posant el sobretitulat arran de terra i no en un punt elevat, com és habitual.


Excel·lent interpretació del quartet de corda, reduït en relació a l'enregistrament del disc doble de Pomme, i excel·lent també la interpretació líquida, tendra, suau, endolcida de la jove cantant francesa que, de fet, és qui protagonitza «Le Petit Cirque» i qui converteix l'estrena del Grec en un miniconcert que s'ha dit que podia ser per a tots els públics.


I és veritat, però les criatures d'avui en dia són molt exigents i el ritme i el tempo lent de «Le Petit Cirque» els juga a la contra. Només els adults i sobretot aquells espectadors que són amants de la dansa contemporània i del circ es deixaran endur per la poètica de l'espectacle... I si, de propina, una cria de granota els fa pessigolles als peus, consideraran que la nit no ha pogut ser més rodona.
Andreu Sotorra, Clip de Teatre, 27 juny 2025

Un mirar preciós i delicat amb àngel


«Le Petit Cirque» és un artefacte ideal per a inaugurar el Festival Grec. Té la personalitat d’una veu fràgil que reprèn l’amor a la vida, any a any, acompanyat per un quartet de corda. Pomme interpreta una adaptació de les seves cançons del seu darrer disc «Saisons». La màgia onírica dels germans Bourgeois (Marie i Yoann) manté la vulnerabilitat d’aquesta contemplació amb la Natura. Si Pomme va voler que la música regnés sobre la seva cançó incorporant una orquestra simfònica, ara s’ha reduït a un quartet i s’ha deixat que sigui el moviment a escena el que agafi les regnes de l’espectacle. Ella és la veu que transita, l’àngel que sobrevola la pedrera de Montjuïc, evitant situar-se al centre de l’escenari i deixant que la Natura s’expressi amb tota la seva cruesa. Sense dramatismes ni retrats de cataclismes climàtics, però amb l’absoluta desesperació del primer amor perdut. L’estrena mundial d’aquest muntatge s’ha acabat cuinant al Teatre Grec aquests últims dies. En realitat, l’eficàcia dels focus, la preciositat de l’estampa i la rotunditat d’una veu que s’intueix trencadissa atrapa l’atenció del públic, que mira i escolta, expectant.


Leticia Martin Ruiz ha presentat la seva primera aposta amb aquesta mena d’espectacle circense i de moviment amb música en directe (i esquitxos de cinema al·legòrics i d’arrencada que recorden a les peripècies mudes de la família de Buster Keaton). Pomme és com una representació del personatge Amélie del cinema, la comparació és inevitable. També va ser la veu d’una cantant la tria de Cesc Casadesús per acomiadar-se de les direccions del Grec: L’any passat, Sílvia Pérez Cruz («Circular») va inaugurar el festival amb una immensa festa de col·laboradors. Es traspassaven l’admiració mútua i les ganes de transmetre l’estimació compartint cançons. També hi havia la celebració de trobar-se, però en aquesta peça minimalista amb cançons de Pomme, amb petites sorpreses escenogràfiques en el giratori, permet volar amb més facilitat.


«Le Petit Cirque» és una obra que no va més enllà de la poètica visual de les cançons. Potser el gran encert és descentrar sempre Pomme, que esdevé una persona més que contempla. És honest i en la línia estètica de «Minuit» (2018) i «Celui qui tombe» (2023) de Yoann Bourgeois, però s’hauria pogut fer un salt al buit extrapolant l’adjectivació en majors reptes acrobàtics. També queda poc integrat l’espectacle a la pedrera. I sent una mirada calmada a la Natura haurien pogut trobar una connexió més directa. La fórmula francòfona funciona, però seria interessant veure quin resultat tindria una opció catalana amb el circ i elements escènics dels eia («InTarsi», «NUYE», «La pedra de fusta») amb la cantant singular Carlota Flâneur.


Pomme transita com un àngel per l’escenari, trepitjant suau i sense estranyar-se del joc de dobles de les ballarines. Ella s’ha fet forta des d’aquesta fragilitat. Esdevé una espectadora més de l’acció que mostra la troballa de l’amor a la primavera; l’explosió d’aquest estimar durant l’estiu; el recolliment de tardor (“és hora de fer un llit sota terra”); i el dolor del record congelat a l’hivern (“Bon Nadal, penso en tu”). Tornaran a esclatar les llavors primaverals i a escampar estels pels Perseids. L’enamorament és volàtil i viatja com l’espectacle: en 15 dies actuaran a les Nuits de Fourvière – Festival Internacional de la metròpoli de Lió i també hi ha prevista l’adaptació a sala, per a més endavant. El conte trist de fades anirà desplaçant la seva constel·lació de satèl·lits imperfectes allà on l’àngel trobi un espai per reposar, agafar un micròfon i esclatar en versos d’intensa emoció, de calmada vitalitat.
Jordi Bordes, Recomana, 27 juny 2025
Un circ petit i ingràvid


Que res destorbi la pau, la poesia, la placidesa, la suavitat, la tendresa. Marie Bourgeois i Yoan Bourgeoise posen els cossos en moviments flonjos, de vegades imperceptibles. Els fan volar com si d’un ocell que tot just acaba de trencar la closca, es tractés. Caminen, en cercles, i sovint no es troben. Esperen i, tot i això, encara no són on els esperen.

La cantant Claire Pommet, Pomme, és poetessa, és música i compositora, i té una veu deliciosa. I la coreografia dels Bourgeoise enlaira uns cossos que són a terra, i en girar, se sostenen per la força centrífuga. Aparentment sense esforç, les ballarines, totes dones i diverses, es mouen i s’aturen, un cop i un altre.

Sota la volta celeste, sota la volta de focus, sota la música que envolta i amb el voltar de la plataforma, Le petite cirque és una petit bijou, que brilla amb un munt de petites i grans peces escèniques.

Amb un manipulador d’objectes fílmics que projecten joguines i maquetes petites, i les fan grans a ulls de l’espectador (tot i que en el Teatre Grec no es vegi bé des de tots els seients). Amb un quartet de corda, també femení, que transporta els sentits a aquell lloc que la música fa de manera, de vegades, incomprensible.

Un elenc pluridisciplinari, al voltant i dins una pista de circ, o dins una pel·lícula de cinema, dins la mateixa bobina, rodona, i que suaument floten, s’enlairen i se sostenen entre elles o amb ginys (algun un xic feixuc). Cerquen un punt de suport per volar, per moure un món que transmet emocions intangibles.

El disc «Saisons» va néixer la primavera de l’any passat, el 22 de març. I en dotze temes/poemes, recorre tot un any amb les seves estacions. És un disc molt especial com ho és l’espectacle amb què ha inaugurat el Festival Grec Letícia Martín. Un espectacle tranquil, dolç i controlat. Serà una manera, aquesta, de gestionar i treballar? Benvinguda!

Carme Canet, Recomana, 28 juny 2025

Una voz con ángel sobrevuela el Teatre Grec


El paso por el festival Grec del creador circense francés Yoann Bourgeois dejó huella con Minuit (2018) y la más reciente y espléndida Celui qui tombe (2023), con seis acróbatas-bailarines desafiando la gravedad sobre una plataforma inclinada. Las imágenes de los artistas suspendidos de la estructura sujetados solo por sus manos y sus trepidantes equilibrios y desequilibrios perduran en el recuerdo.

Parecía, pues, una buena idea inaugurar la nueva etapa del Grec capitaneada por Leticia Martín con una disciplina arrinconada en las programaciones de la mano de uno de los grandes nombres del circo contemporáneo europeo. La propuesta consistió en llevar a escena y darle un giro circense al último trabajo de la cantante, compositora y música francesa Pomme (Claire Isabelle Geo Pommet). Una voz angelical, deliciosa, que sobrevoló el Teatre Grec acompañada de un excelente cuarteto de cuerda.


El disco, titulado Saisons y lanzado en marzo del 2024, recorre con preciosas melodías las estaciones del año y el tránsito por ellas de un personaje y su relación con la naturaleza. Pomme habla de un primer amor que, tras estallar en verano, desaparece y migra como las aves al llegar el invierno; del tiempo de las flores, de las ansias de volar como los pájaros salvajes, de las Perseidas y las constelaciones, de las cascadas y ríos sagrados… Habla de que todo comenzará de nuevo; todo desaparecerá, volverá y sobrevivirá. Letras poéticas y muy sencillas. Lástima que las proyecciones con la traducción solo eran visibles desde la zona central; se podrían haber puesto también en los laterales para cubrir todo el arco del público.


Yoann, su hermana Marie (una de las bailarinas presentes en escena) y Pomme han concebido un espectáculo poético, delicado, pausado y con bellas estampas, aunque se echa de menos la brillantez de los montajes anteriores de Bourgeois. En la amalgama de música, danza, movimiento y alguna acrobacia, faltó ritmo en la conexión de escenas, vértigo, imaginación, riesgo… Y una mayor presencia y variedad de técnicas circenses en un espectáculo titulado Le petit cirque, que, aunque inicialmente podía atrapar a los más pequeños, a quienes también iba destinado, resultó excesivamente repetitivo y con pocas sorpresas para mantener la atención de los críos.


Domina el escenario una plataforma circular giratoria cual pista de circo, con una puerta de entrada que se transforma en pantalla para juegos de sombras y una estructura en lo alto donde se ubica el cuarteto musical. Todas las participantes son mujeres, también las bailarinas acróbatas que desafían la gravedad sobre la estructura.

De nuevo, Bourgeois explora con los movimientos y la danza el concepto de desequilibrio sobre un dispositivo que con sus giros amplifica los fenómenos de la física y busca la capacidad de las artistas para mantenerse en pie o simular querer volar, como dice una de las canciones.

Hay algunas acrobacias aéreas, como cuando desciende de las alturas una criatura emplumada que arroja confeti a modo de copos de nieve o el ejercicio de dos artistas sobre una estructura de balanzas. Y falla un final sin clímax que dejó al público sin saber bien el momento de los aplausos.

Hay elementos visuales de gran belleza como cuando al llegar el otoño caen las hojas en imágenes proyectadas sobre una gran tela transparente que cubre el escenario, o los juegos de sombras —que serían mejor perceptibles en espacios más pequeños—. Los creadores han llegado a este estreno mundial muy justos y, a buen seguro, el espectáculo alzará el vuelo con más rodaje.

Imma Fernández, Recomana, 28 juny 2025

Inauguració deslluïda del Grec 2025


El Grec 2025 va començar dijous a l’hemicicle de Montjuïc amb l’estrena d’una proposta francesa que barreja la dansa, la música i el circ d’un creador que ha visitat el festival en dues ocasions amb espectacles ben rodats: Minuit (2018) i Celui qui tombe (2023). Però les estrenes absolutes són perilloses. Més encara si, com hem sabut, la producció ha passat per molts nervis en la seva entrada al Grec. Si bé aquest Le Petit Cirque té ingredients poètics i visuals força atractius que albiren el que potser serà l’espectacle d’aquí a un temps (quan hagi fet carretera i revisat els problemes de connectors i ritmes que es van evidenciar a Montjuïc), el cert és que la funció inaugural va quedar força deslluïda, com va fer patent el breu i esmorteït aplaudiment dels espectadors. 

És una llàstima, perquè les visites precedents de Yoanne Bourgeois presentades al Mercat de les Flors (un teatre on la nova creació hauria tingut la intimitat que reclama) havien resultat molt atractives i ben conjuntades, tot desenvolupant un teatre visual ancorat en el circ contemporani i una dansa que juga sempre amb l’equilibri. Le Petit Cirque té ànima de circ, amb pista rodona de fusta que gira desafiant l’equilibri dels ballarins, i de dansa aèria.

L'espectacle ressegueix el treball de la parella Bourgeois amb l’aportació d’una cantant emergent francesa, ben poc coneguda entre nosaltres, que posa veu a una partitura molt bella gràcies sobretot al virtuosisme del quartet de corda, autèntic protagonista juntament amb els excel·lents ballarins-acròbates. 

Què hi falla? Doncs una idea de conjunt, una direcció que treballi els connectors entre escenes i els acabats d’algunes, com el joc humorístic de la pescadora pescada. Tampoc hauria estat malament que les projeccions de les lletres de Pomme fossin visibles. Dues coses més. Una: tot i anunciar-se com un espectacle familiar per a públic a partir dels 8 anys, no els hi recomanaria. S’avorriran. Dos: no tenim a casa artistes per obrir el Grec?

Santi Fondevila, Ara, 29 juny 2025
Circ inofensiu i titelles desaprofitats


Ja hi tornem a ser. L’estiu i el Festival Grec ja han començat, cosa que l’onada de calor s’encarrega de recordar-nos de manera insistent. Moltes gràcies, xafogor. Molt agraïts, nits tòrrides. No oblideu d’hidratar-vos sovint i de portar sempre un ventall a la bossa. La rebequeta per si a la nit refresca al Teatre Grec de moment no serà necessària. Si aneu a sales tancades, llavors millor que sí: els aires condicionats són molt traïdors i refredar-se en ple mes de juliol és una murga. El Grec ja és aquí i, com no podia ser d’altra manera, es va inaugurar com cal: a la muntanya de Montjuïc i amb el bo i millor de cada casa. Aquesta és una crònica doble, mireu que bé. Això que us estalvieu.


Sovint es diu que a les inauguracions del Grec l’espectacle és el de menys, i enguany aquesta afirmació no podia ser més certa. El fet de “pujar” al Teatre Grec ja suposa tota una experiència pels espectadors: arribar fins a la falda de Montjuïc (territori exòtic pels habitants de l’Upper Diagonal, familiar pels habituals del Lliure o el Mercat), esbufegar amb el darrer tram d’escales, les cues per accedir al bar o al lavabo… I les abraçades i petons de rigor als jardins, és clar. Petites granotetes o gripaus (no ho sé, soc de ciutat) fan de banda sonora involuntària de l’espectacle. Espai sonor gratuït i sostenible. Vestits vaporosos, camises estampades i les espardenyes de mudar. La Marta Pontnou ho sap prou bé: els catalans, quan ens engalanem, continuem demanant perdó per existir.


La Leticia Martín s’ha estrenat com a nova directora del Grec, i sembla que ha volgut programar un espectacle inaugural que no creés cap mena de controvèrsia: una proposta per a tots els públics, curta i certament innòcua. Els creadors francesos Marie i Yoann Bourgeois són coneguts per unir el circ, l’acrobàcia i la dansa, i en aquest cas hi podem sumar la música de la cantant Pomme (Claire Pommet) acompanyada per un quartet de corda i quatre ballarines. Le petit cirque és un muntatge que a nosaltres, teatraires catalans amb el cul pelat de veure coses, ens va semblar antic i del tot naïf. I que sigui per a tots els públics no és excusa: que a casa tenim grans companyies de teatre familiar, tu. La imatgeria del circ més tradicional i carrincló (pista de fusta, fils de bombetes), en una espècie de versió francesa del Lluís Danés, configura un espectacle amb una de les bases dramatúrgiques més primes que hem vist en molt de temps: les quatre estacions. Pim pam.


De la mateixa manera que quan un espectacle conté el número d’escenes en el seu títol sempre provoca que anem comptant mentalment quantes en falten, en aquest cas fins i tot les quatre estacions es van fer una mica llargues. Una posada en escena senzilla i amb molts elements desaprofitats (la filera amb tres butaques de teatre o les burres de vestuari), es converteix en una vetllada inofensiva amb poca dansa i poc circ. La plataforma giratòria crea imatges boniques, és veritat: però ni la dansa suspesa ni les projeccions aporten massa cosa. Al moment de l’hivern, quan la cantant va començar dient “Joyeux Noël” es va sentir una forta riallada a la platea. (Hi ha espectadors que no es tallen ni un pèl). Els sobretítols en català projectats a la part de davant de l’escenari van provocar una reacció unànime: no es llegien bé des de cap butaca. Un final desconcertant va ser la cirereta d’un pastís escènic que va rebre uns aplaudiments de molta cortesia. Però ja ho sabeu: el dia de l’estrena del Grec l’espectacle és el menys important. Calia tornar als jardins, a fer la copa i la coca (de Sant Joan) de rigor. “Nena, estàs estupenda!”, “Ara estic escrivint un monòleg sobre Palestina”, “Aquest estiu anirem a Menorca i poca cosa més” i tota la pesca.

‘Faustus in Africa!’, de William Kentridge


William Kentridge és un creador sud-africà molt polifacètic: fa gravats, dibuixos, pel·lícules i espectacles. El 2020, el CCCB li va dedicar una fantàstica exposició, que anava molt bé per captar la magnitud de la seva figura. La meva peça preferida era la instal·lació More Sweetly Play The Dance, que està exposada permanentment a l’espai PLANTA de la Fundació Sorigué. (Si no hi heu anat mai, us recomano la visita fervorosament: només per la peça del Kentridge i la instal·lació Double bind de Juan Muñoz ja val la pena). El festival Grec va programar dues funcions al Lliure de Montjuïc de l’espectacle Faustus in Africa!, una producció estrenada el 1995 que la Handspring Puppet Company ha recuperat i està girant pel món.


El títol no enganya: es tracta d’una adaptació del Faust de Goethe portada a l’Àfrica colonial. L’inici de l’espectacle és força engrescador: titelles i actors conviuen en una oficina dels anys cinquanta. Soroll de màquines d’escriure, una telefonista, taulells de fusta, gran rellotge a la paret. Mefistòfil és interpretat per Wessel Pretorius (gran nom), i de fet és l’únic personatge encarnat per un actor humà: els altres són titelles, manipulats i amb les veus dels seus companys de repartiment. Els encerts de la proposta els podem trobar en els titelles, alguns especialment ben animats com el del gos, i en les projeccions fetes pel mateix Kentridge: les animacions a carbonet pintades, esborrades i repintades creen imatges boniques i poètiques, com la de la bandera que oneja i al mateix temps deixa veure l’ombra del moviment anterior. Animals africans, anuncis d’altres èpoques, ginys diversos… El més fluix de la proposta és, ai, la seva dramatúrgia. A la confusió característica del text de Goethe li hem de sumar una proposta de direcció molt declamatòria, unes transicions entre escenes certament poc reeixides (de veritat que no se t’han ocorregut alternatives al fosc i el fade out musical, William?) i una il·luminació certament poc inspirada.  


El que s’inicia com un espectacle trempador es va desinflant a mesura que avança. I és una llàstima, la veritat. També cal dir que aquest era una proposta ideal per a una sala més petita: els titelles no són massa grans, i creiem que si s’hagués programat al Lliure de Gràcia tots plegats n’hauríem gaudit molt més. Un comentari a part mereixen els sobretítols, i la seva mida excessivament petita. El Lliure de Martel va insistir molt en l’accessibilitat, cosa que Manrique sembla que vol continuar, i aquests sobretítols costaven molt de llegir a partir de la fila deu. En un món de pantalles i amb cada cop més miops, és una autèntica falta de respecte cap al públic triar una mida de lletra tan petita. Desconec si el Lliure o el Grec han rebut alguna queixa o reclamació al respecte, però no m’estranyaria massa. Però cal mirar-ho pel cantó positiu: anar al teatre s’ha convertit en una revisió oftalmològica gratuïta. “Ara millor, o ara?”.  


El públic va aplaudir molt, evidentment. Són coses que passen al teatre català, especialment al Lliure de Montjuïc, especialment a la Sala Fabià Puigserver. Si la companyia és de fora, sempre aplaudim molt més. “No quedéssim ara com uns pagesos, Manel”. Hi ha coses que no canvien mai, vingui la companyia de Bèlgica, de Sud-Àfrica o de Corea. Seguim!

Oriol Puig Taulé, Núvol, 2 juliol 2025

